
Az ertugliflozin kardiovaszkuláris hatásainak elemzése spontán hipertenzív (SHR) patkánymodellen

Egyes SGLT-2-gátló antidiabetikumok nemcsak glikémiás kontrollt biztosítanak, hanem
pozitív kardiovaszkuláris hatásokkal is rendelkeznek. Az ertugliflozin egérmodellekben és
a VERTISCV humán vizsgálatban is csökkenti a kardiovaszkuláris kockázatot. Korábbi
eredményeink szerint spontán hipertenzív patkánymodellen (SHR) az ertugliflozin
csökkenti a kamrai hipertrófiát és szignifikánsan javítja a szisztolés és diasztolés funkciót.
A jelenlegi kutatás célja az ertugliflozinnal kezelt SHR állatmodellben a kardiomiociták
kontraktilitásának, az azt szabályozó fehérjék módosulásainak és a vaszkuláris funkciónak
a vizsgálata. Az SHR állatokat és kontrolljaikat 18 hónapos korukig kezeletlenül tartottuk,
majd az SHR csoport egy részét 2 hónapon keresztül 5 mg/ttkg/nap ertugliflozinnal
(SHR+ERTU), másik részét vivőanyaggal kezeltük (SHR). A végpontban
echokardiográfiát végeztünk, majd ex vivo vizsgálatuk az aorta thoracica acetil-kolinra
adott relaxációját. Izometriás erőméréseink során bal kamrai szívizomsejteken
meghatároztuk a maximális Ca2+ -aktivált aktív erőt (Fmax), a
Ca2+ - érzékenységet (pCa50) és a Ca2+ -független passzív erőt (Fpasszív). Biokémiai
vizsgálataink a kardiális troponin I (cTnI) és titin fehérje foszforilációs állapotának nyomon
követésére irányultak ProQ Diamond festéssel és Western blot technikával. Továbbá
citokin arrayt végeztünk bal kamrai izolátumokból. A kardiomiociták Fmax értékei nem
különböztek a csoportok között. A pCa50 értékek magasabbak voltak az SHR állatokban a
kontrollhoz képest, amit az ERTU kezelés részben csökkentett. A miociták F passzív ereje
szignifikánsan nőtt a beteg állatokban, amit az ERTU-kezelés
hatékonyan revertált. A cTnI PKA-specifikus foszforilációjában és a titin fehérje
összfoszforilációjában nem volt különbség a csoportok között, azonban a cTnI PKC-függő
helyek foszforilációja csökkent az SHR csoportban, de nőtt az SHR+ERTU állatokban. Az
endothél-függő vazorelaxáció a kezelt csoportban a kontrollhoz közelített, de az SHR
minták acetil-kolinra adott válasza fokozott volt. A vizsgált citokinekben nem találtunk
különbséget. Az echokardiográfiás eredményeket (hipertrófia csökkenése, diasztolés
funkció javulása) a sejtszintű vizsgálatok is alátámasztják: a miociták passzív ereje
csökkent, a troponin PKC-függő foszforilációja pedig nőtt az ERTU-kezelés hatására.
Eredményeink alapján az ertugliflozin kardioprotektív tulajdonságai további vizsgálatokra
érdemes, preklinikai és klinikai kontextusban egyaránt.



